<classify> SEKRETARIETI ya Jumuiya ya Afrika Mashariki EAC imetaka nchi wanachama, kujipanga vyema na kuchukua tahadhari dhidi ya tishio la virusi vya Corona 2019- nCoV, kufuatia mlipuko uliotokea Wuhan nchini China.Sekretarieti hiyo imetoa wito huo, kufuatia ugonjwa huo kuzagaa katika nchi kadhaa duniani, huku idadi ya wagonjwa ikipaa na waliofariki kuwa zaidi ya 100.Kwa kuwa nchi za EAC zina uhusiano mkubwa na China na watu wake wanafanya safari nyingi nchini humo, Sekretarieti inazitaka nchi za Afrika Mashariki kuongeza udhibiti katika maeneo ya kuingilia kutoka ughaibuni kama viwanja vya ndege na bandari ili kukabiliana na tishio hilo, ilisema taarifa hiyo ya Sekretarieti hiyo jana.Nchi za EAC ni Tanzania, Kenya, Uganda, Rwanda, Burundi na Sudan Kusini. Taarifa za Shirika la Afya Duniani WHO na Kituo cha Utafiti wa Magonjwa na Udhibiti cha Jumuiya ya Ulaya ECDC, zilisema hadi kufikia juzi Jumapili, idadi ya waliokumbwa na ugonjwa huo walikuwa zaidi ya 2,000 huku watu zaidi ya 56 wamefariki hadi siku hiyo.Lakini, idadi hiyo inaongezeka kila siku. Sekretarieti katika taarifa hiyo ya jana, ilisema kwamba ugonjwa huo tayari umeshasambaa katika nchi za Australia, Ufaransa, Japan, Malaysia, Nepal, Singapore, Korea Kusini, Korea, Taiwan, Thailand, Marekani na Vietnam.Kaimu Mkuu wa idara ya Afya katika Sekretarieti hiyo, Dk Michael Katende alizitaka nchi za EAC, kuhakikisha kwamba kila mtu anayewasili kutoka Kusini Mashariki mwa Asia, anachunguzwa na hasa wale wanaoingia moja kwa moja kutoka Wuhan.Sekretarieti hiyo imezitaka nchi wanachama kuhakikisha kwamba wana taarifa zote za msingi za watu wanaoingia kutoka nchi za Kusini Mashariki mwa Asia, hasa mtu ambaye anakuwa na dalili zinazoshabihiana na homa za ugonjwa unaochagiza mapafu.Pia, Dk Katende alitaka wananchi kushirikiana na mamlaka za afya, kutoa taarifa za wageni wanaodhani kwamba wana ugonjwa huo.Pia, alitaka sekta husika, kujiandaa kutibu walioathirika na ugonjwa huo.Aidha, Sekretarieti hiyo ilitaka nchi wanachama, kuhakikisha maabara zinazotembea, zinakuwa tayari kwa kazi ya uchunguzi wa sampuli mbalimbali.  <topic>: KITAIFA 